**Informatīvais ziņojums**

**“Par 2019.gada 19.februāra Eiropas Savienības Konkurētspējas ministru padomē (pētniecība) izskatāmajiem Izglītības un zinātnes ministrijas kompetences jautājumiem”**

2019.gada 19.februārī Briselē (Beļģijā) notiks Eiropas Savienības (turpmāk – ES) Konkurētspējas ministru padomes sanāksmēpar pētniecības jautājumiem, kur tiks izskatīti Izglītības un zinātnes ministrijas kompetences jautājumi – turpināsies darbs pie ES pētniecības un inovācijas pamatprogrammas “Apvārsnis Eiropai” (2021- 2027) dokumentu izskatīšanas.

**Pētniecība**

1. Leģislatīvo aktu apspriešana.

**Pamatprogrammas “Apvārsnis Eiropai” ieviešanas dokuments “Priekšlikums Eiropas Parlamenta un Padomes lēmumam, ar ko izveido īpašo programmu, ar kuru īsteno pētniecības un inovācijas pamatprogrammu “Apvārsnis Eiropa” īpašā programma, ar kuru īsteno “Apvārsnis Eiropa”**

* Progresa ziņojums un viedokļu apmaiņa.

**1.1. Īpašā programma, ar kuru īsteno pamatprogrammu “Apvārsnis Eiropa” - progresa ziņojums.**

Saskaņā ar Līguma par Eiropas Savienības darbību (LESD) 182.pantu pamatprogrammu īsteno ar īpašām programmām, kurās noteikti detalizēti noteikumi tās īstenošanai. “Priekšlikumā Eiropas Parlamenta un Padomes lēmums, ar ko izveido īpašo programmu, ar kuru īsteno pētniecības un inovācijas pamatprogrammu “Apvārsnis Eiropa”(turpmāk **–** Padomes lēmuma priekšlikums parīpašu programmu, ar kuru īsteno “Apvārsnis Eiropa”)ietver pamatprogrammas “Apvārsnis Eiropai”īstenošanas un plānošanas noteikumus, jo īpaši attiecībā uz uzdevumiem (atbilstīgi pīlāra “Globālās problēmas un rūpniecības konkurētspēja” nosacījumiem); Eiropas Pētniecības padomi (EPP); Eiropas Inovācijas padomi (EIP); darba programmām; komiteju procedūrām.

Pamatprogrammas “Apvārsnis Eiropa” īstenošanas pamatā ir programmas finansēto pētniecības un inovācijas darbību iekļaujoša un **pārredzama stratēģiskā plānošana**, iesaistot dalībvalstis un citas plaši pārstāvētas iesaistītās puses. Stratēģiskās plānošanas rezultātā tiks izstrādāta daudzgadu stratēģija darba programmas satura izveidei, vienlaikus saglabājot pietiekamu elastību, lai strauji reaģētu uz negaidītām izmaiņām. Šīs plānošanas nolūkiem kā galvenā ievirze tiks izmantots otrais pīlārs — “Globālās problēmas un rūpniecības konkurētspēja”.

2018.gada 30.novembra ES Konkurētspējas ministru padomē tika apstiprināta daļēji vispārējā pieeja par ES pētniecības un inovāciju programmu “Apvārsnis Eiropa”.

**Pamatprogrammā “Apvārsnis Eiropa” ir trīs komponentes jeb pīlāri:**

**I pīlārs – “Atvērtā zinātne”:** šī pīlāra pamatā ir **Eiropas Pētniecības padomes** panākumi, Marijas Sklodovskas-Kirī vārdā nosauktās darbības un pašreizējā pamatprogrammā iekļautais pētniecības infrastruktūru komponente. Īpašie noteikumi attiecināmi uz Eiropas Pētniecības padomi, kurā ir Zinātniskā padome un noteikta īstenošanas struktūra.

**II pīlārs – “Globālās problēmas un rūpniecības konkurētspēja”:** šajā pīlārā integrētas piecas tematiskās kopas, kas aptver visu globālo problēmu spektru, izmantojot lejupējas sadarbības pētniecības un inovācijas darbības. Piecas tematiskās kopas ir: (1) veselība, (2) iekļaujoša un droša sabiedrība, (3) digitālā joma un rūpniecība, (4) klimats, enerģētika un mobilitāte un (5) pārtika un dabas resursi. Kopas ar iesaistīšanās jomu atbalstu nojauc tradicionālās robežas starp disciplīnām, nozarēm un politikas jomām un veicina plašāku sadarbību un lielāku ietekmi attiecībā uz Savienības un globālās politikas prioritātēm.Viss pīlārs kopumā ir orientēts uz ietekmi.

Ar šo pīlāru tiks uzsākts neliels skaits uzdevumu ar konkrētiem mērķiem, izveidojot visaptverošu projektu klāstu, kā arī izmantojot attiecīgās darbības un citu programmas daļu izlaidi. Pirmie uzdevumi tiks noteikti pirmajā stratēģiskās plānošanas kārtā.

**III pīlārs – “Atvērtā inovācija”** galvenokārt ir vērsts uz:

– revolucionāras un tirgu radošu inovāciju izaugsmi, **izveidojot Eiropas Inovācijas padomi** (EIP), un

– tādu darbību veicināšanu, kas pilnveidos un attīstīs kopējo Eiropas inovāciju telpu, tostarp nodrošinās atbalstu Eiropas Inovāciju un tehnoloģiju institūtam (EIT).

EIP darbs atbildīs šādiem principiem: koncentrēšanās uz revolucionāriem risinājumiem un revolucionāru inovāciju, autonomija, spēja uzņemties risku, efektivitāte, lietderība, pārredzamība. Lai īstenotu EIP darbību, Komisija izveidos augsta līmeņa padomi (EIP padome), tiks izstrādāta darba programma. EIP būs vienīgais Savienības atbalsta avots revolucionārām tirgu radošām inovācijām. EIP sniegs tiešu un īpaši pielāgotu atbalstu inovāciju izstrādātājiem, izmantojot divus galvenos finansēšanas instrumentus “Pathfinder” un “Accelerator”, kuros abos tiks izmantota galvenokārt augšupēja, augsta riska pieeja revolucionāru inovāciju atbalstam un inovāciju izstrādātāju vajadzībām un kuri tiks proaktīvi pārvaldīti.

Jautājumi, par kuriem par īpašo programmu, ar kuru īsteno pamatprogrammu “Apvārsnis Eiropa”, ir panākta vienošanās, un vēl neatrisinātie jautājumi ir sekojoši.

Tehniskā līmeņa diskusijās ir gūti ievērojami panākumi. Tomēr, lai varētu panākt Padomes nostāju, ir jāturpina strādāt. Padome ir kopumā vienojusies par īpašās programmas, ar kuru īsteno pamatprogrammu “Apvārsnis Eiropa”, pamatu noteikt vienīgi LESD 182. panta 4. punktu.

Par stratēģisko plānošanu prezidentvalsts progresa ziņojumā ir uzsvērti un precizēti šādi jautājumi: dalībvalstu agrīna iesaiste stratēģiskajā plānošanā, misiju padomju loma, stratēģiskā plāna forma un saturs, kā arī Eiropas partnerību saikne ar stratēģisko koordinēšanu. Stratēģiskais plāns būtu jāpieņem kā īstenošanas akts, un tam būtu jāaptver pamatprogrammas jomas, kas ir sakārtotas lejupēji un ar lielu uzsvaru uz II pīlāru. Tostarp plānā būtu jāietver galvenās stratēģiskās norādes pētniecības un inovācijas atbalstam, jānorāda jomas, kurās tiks īstenota starptautiskā sadarbība, jānosaka Eiropas partnerības, jāparedz sociālo un humanitāro zinātņu, kā arī galveno pamattehnoloģiju loma tajā. Plāna izstrādē tiks izmantota analīze, kurā būs aptverti gan ES un dalībvalstu politikas prioritātēm būtiskie politiskie un sociālekonomiskie virzītājspēki, gan atsauksmes par īstenošanu, t.sk. par to specifisko pasākumu īstenošanu, kuru mērķis ir paplašināt dalību un apmainīties ar izcilu pieredzi, kā arī nodrošināt mazo un vidējo uzņēmumu (MVU) dalību.

Saskaņā ar 2018. gada 29.septembra Konkurētspējas ministru padomes norādēm, misiju un institucionālo partnerību jomas būtu jāizklāsta īpašās programmas pielikumā, nevis jāiekļauj stratēģiskajā plānā, kā to bija ierosinājusi Eiropas Komisija. Pēc politiskajām diskusijām vairāki aspekti, kas skar misiju un partnerību jomu sarakstu, jau ir plaši apspriesti ekspertu līmenī. Attiecībā uz II pīlāra detaļām: ir pārskatīts II pīlāra kopu (klasteru) apraksts, lai labāk atspoguļotu dalībvalstu delegāciju lūgumus. Darba grupa turpina apspriest III pīlāru un īpašās programmas daļu "Dalības paplašināšana un Eiropas pētniecības telpas stiprināšana".

Pēc Konkurētspējas ministru padomes sanāksmes turpināsies īpašās programmas satura apspriešana, lai pēc iespējas pavirzītos uz priekšu Padomes nostājas noteikšanā un nodrošinātu pilnīgu saskaņotību ar pamatprogrammas “Apvārsnis Eiropa” regulas projektu.

Padome tiek aicināta politiskā līmenī apstiprināt progresa ziņojumā izklāstītos elementus un pieņemt zināšanai jautājumus, kas paveikts saistībā ar pārējām īpašās programmas jomām.

**Latvijas pozīcija:**

Latvija pieņem zināšanai progresa ziņojumu.

**1.2.****Diskusijas jautājumi:**

Lai nodrošinātu politisko pienesumu turpmākam procesam par misijām un partnerībām dalībvalstis ir aicinātas izteikties par šādiem jautājumiem:

1. *Kā nacionālās politikas, programmas un iniciatīvas būtu jāsaskaņo lai veicinātu iespējamo misiju un partnerību noteiktajās jomās sekmes, ņemot vērā Padomes nodomu, grantus izmantot kā galveno ieviešanas instrumentu, racionalizējot Eiropas pētniecības un inovāciju vidi?*
2. *Kāds ir Jūsu viedoklis par labāko pieeju, lai nodrošinātu efektīvu koordināciju starp Padomi un Parlamentu, izstrādājot misijas un partnerības?*

**Latvijas pozīcija**

Latvija uzskata, ka partnerības būtu jāvirza uz pieeju, lai gūtu no tām plašāku publisku labumu. Būtiski ir nodrošināt sasniegto rezultātu ilgtspēju arī pēc projekta noslēguma. Partnerībā iegūto rezultātu ilgtspēja un pieejamība ir nozīmīgi, tāpēc dalībvalstīs būtu jāveido tādas struktūras, kas var ātri un efektīvi absorbēt partnerībā iegūtos rezultātus.

Misiju un partnerību ietvaros iegūtajiem rezultātiem jābūt pieejamiem Atvērtās zinātnes formātā, piemēram, izmantojot Eiropas Atvērto zinātnes mākoni (EOSC – *European Open Science Cloud*). Dalībvalstu ieinteresētajām pusēm jānodrošina ātra, efektīva un aptveroša pieeja misiju un partnerību rezultatīvajiem iznākumiem. Īpaši būtiski – lai pieeja tiek nodrošināta arī tām dalībvalstīm, kuru organizācijas nav attiecīgo projektu dalībnieki misiju un partnerību ietvaros.

Tā kā misijām paredzēts noteikt skaidri izmērāmus sasniedzamos rezultātus, kas ir nozīmīgi visām dalībvalstīm, tad misijas sagatavošanas procesā jāizvērtē ne tikai globālais nozīmīgums, bet arī tas, kā misijas rezultāti tiks efektīvi ieviesti visās dalībvalstīs, tam paredzot finansējumu. Nebūtu pietiekami, ja misijas mērķis formulēts visas ES vai Eiropas kontekstā, bet būtu arī jāsniedz konkrēti priekšlikumi, kā šie mērķi tiks sasniegti dalībvalstīs, lai mazinātu nelīdzsvarotu Eiropas reģionu attīstību un inovācijas plaisu. Latvijas ieskatā, ja Eiropas Parlamenta loma vairāk ir misiju globālās nozīmības vērtēšanā, tad Padomes loma būtu konkrēto ieviešanas plānu izvērtēšanā. Tā kā atsevišķi misiju priekšlikumi ir sociāli un ētiski jūtīgi (vēzis, īpaši vēzis bērna vecumā), nebūtu vēlama misiju rezultātu ierobežota pieejamība (piemēram, klīnisko pētījumu stadijā) tikai atsevišķām dalībvalstīm. Tā vietā misijām būtu jātiecas uz iespējami plašāku dalībvalstu iesaisti.

Latvijai ir būtiski, lai misiju izstrādē, ieviešanā un uzraudzībā netiktu radīts nevajadzīgs administratīvais slogs, tomēr Latvijas interesēs ir arī lai tiktu īstenotas misijas, kas saņēmušas iespējami plašu dalībvalstu atbalstu.

**Tā kā ir nozīmīgi, lai ES atbalsts inovācijām un inovatīviem uzņēmumiem visās programmās būtu papildinošs, saskaņots un nepārklātos, Rumānijas prezidentūra aicina dalībvalstis paust viedokli par šādiem jautājumiem:**

1. *Kāda ir labākā pieeja, lai nodrošinātu efektīvu saskaņotību un papildināmību starp “Apvārsnis Eiropa”, InvestEU, VentureEU un Eiropas Inovāciju un tehnoloģiju institūtu (EITI)?*
2. *Jo īpaši, kāda veida koordinācija varētu tikt izveidota starp Eiropas Inovāciju padomes valdi, InvestEU padomnieku valdi, Eiropas Inovāciju un tehnoloģiju institūtu pārvaldības valdi un EITI izpildkomiteju?*

**Latvijas pozīcija**

Atbalstam inovācijām un inovatīviem uzņēmumiem būtu jādarbojas tā, lai līdzsvarotu koncentrācijas efektus, t.i. lai atbalsts būtu pieejams arī uzņēmumiem un jaunuzņēmumiem, kas neatrodas tikai Eiropas ekonomisko centru un transporta un loģistikas krustceļos, kur koncentrējas cilvēki, dati, finanses, patērētāji un citi resursi. Inovāciju koncentrēšanās tikai lielajos Eiropas centros negatīvi ietekmē vides un klimata situāciju šādos megacentros un nepietiekami tiek izmantots cilvēkkapitāls un resursi, kas atrodas ārpus šiem centriem, tādējādi stimulējot, nevis mazinot inovāciju plaisu. Lai inovācijas plaisu mazinātu un palielinātu ES struktūrfondu investīciju atdevi, ir jāveicina atbalsta struktūru darbību (īpaši Eiropas biznesa atbalsta tīkls – *Enterprise Europe Network*) ar atbalstošu finansējumu ārpus lielajiem ES centriem. Arī EITI aktivitātēm vairāk jānotiek ES-13 valstīs, tai skaitā šo valstu reģionos. Arī riska kapitāla un finanšu instrumentu pieejamība plaša spektra inovāciju atbalstam, no inkrementālās inovācijas līdz augsta riska tehnoloģijām un tirgu pārveidojošai inovācijai, ir jābalsta uz Eiropas reģionu līdzsvarotas attīstības un konverģences pieeju.

Svarīgi ir nodrošināt, lai programmas *InvestEU* aktivitātes palīdz sasniegt rezultātus ES mērķu (t.i. nodarbinātības pieaugums ES, Parīzes klimata nolīguma mērķu sasniegšana, ekonomiskā, teritoriālā un sociālā kohēzija) īstenošanā ne tikai ES-15 valstīs, bet arī ES valstīs ar zemiem rezultātiem pētniecībā un inovācijās (pamatā tās ir ES-13 valstis, t.sk. Latvija). Atbalstāma tāda programmas *InvestEU* darbība, kas sekmīgi nodrošina dažādu nozaru un reģionu iesaisti, vienlaikus izvairoties no pārmērīgas nozaru vai ģeogrāfiskās koncentrācijas. Programmas “Apvārsnis Eiropa” inovācijas būtu primāri jācenšas komercializēt Eiropas Savienībā/ Eiropas Ekonomiskajā zonā, tādējādi nostiprinot ES izaugsmes pamatu un nodrošinot ilgtspējīgu Eiropu turpmākajām paaudzēm.

Lai nodrošinātu programmu papildināmību ir būtiski, lai finansētie pasākumi nepārklājas. Ir svarīgi, lai *InvestEU* programmas finanšu instrumenti un ES centralizēti pārvaldītie finanšu instrumenti un programmas (tostarp “Apvārsnis Eiropa”) būtu savstarpēji papildinoši. Vienlaikus svarīgi, lai finansējums pasākumiem, kuriem ir būtiski saņemt grantu finansējumu, netiktu aizstāts ar tirgus virzītiem instrumentiem.

Koordinācija starp Eiropas Inovāciju padomes valdi, *InvestEU* padomnieku valdi, EITI pārvaldības valdi un EITI izpildkomiteju ir svarīgi izveidot savlaicīgi, lai adresētu īpašas problēmas, kā prioritāti izvirzot arī inovācijas plaisas mazināšanu (*Innovation Gap*) reģionu un dalībvalstu starpā. Otrs būtisks uzdevums būtu veicināt inovāciju difūziju visā ES, identificējot un sniedzot rekomendācijas administratīvo un likumdošanas barjeru novākšanai un inovatīvās darbības veicināšanai.

Attiecībā uz programmu koordināciju jāņem vērā līdzšinējā prakse un piemēri, lai nodrošinātu pēc iespējas labāku programmu un iniciatīvu ieviešanu.

**Citi jautājumi:**

1. 2018.gada 30.novembra ES Konkurētspējas ministru padomē tika izskatīts pamatprogrammas “Apvārsnis Eiropa” dokuments “Priekšlikums Eiropas Parlamenta un Padomes regulai par pētniecības un inovācijas pamatprogrammas “Apvārsnis Eiropa” izveidi un dalības un rezultātu izplatīšanas noteikumiem”.

–Prezidentūras sniegta informācija par pašreizējo stāvokli.

Latvija pieņem zināšanai informāciju.

1. Dokuments “Priekšlikums – Padomes lēmums, ar kuru groza Lēmumu 2007/198/Euratom, ar ko izveido Eiropas Kopuzņēmumu ITER un kodolsintēzes enerģētikas attīstības vajadzībām un piešķir tam priekšrocības”, ko Eiropas Komisija publicēja 2018.gada 7.jūnijā

– Prezidentūras sniegta informācija

Latvija pieņem zināšanai informāciju.

**Latvijas delegācija:**

Delegācijas vadītāja: **Alise Balode**, vēstniece, Latvijas Republikas pastāvīgā pārstāvja Eiropas Savienībā vietniece

Delegācijas dalībnieki: **Lauma Sīka**, Izglītības un zinātnes ministrijas nozares padomniece (zinātnes un kosmosa jautājumi).

Izglītības un zinātnes ministre Ilga Šuplinska

Vizē: valsts sekretāre L.Lejiņa

08.02.2019.

U.Berķis

Augstākās izglītības, zinātnes un inovāciju departamenta

nozares eksperts; 67047865; Uldis.Berkis@izm.gov.lv

L.Vecbiškena

Augstākās izglītības, zinātnes un inovāciju departamenta

nozares eksperte; 67047994; Linda.Vecbiskena@izm.gov.lv

D.Ivsiņa,

Augstākās izglītības, zinātnes un inovāciju departamenta

eksperte; 67047874, Daiga.Ivsina@izm.gov.lv